หุ้นยุโรปปิดบวกรับ BOJ ใช้นโยบายกระตุ้นศก.
ตลาดหุ้นยุโรปปรับตัวเพิ่มขึ้นเมื่อคืนนี้ (29 ม.ค.) ขานรับการใช้นโยบายกระตุ้นเศรษฐกิจของธนาคารกลางญี่ปุ่น (BOJ) ซึ่งช่วยกระต้นมุมมองที่เป็นบวกว่า นโยบายดังกล่าวจะช่วยหนุนการขยายตัวของเศรษฐกิจโลก
30 ม.ค. 2559

สำนักข่าวอินโฟเควสท์รายงานว่า ดัชนี Stoxx 600 เพิ่มขึ้น 2.2% ปิด (29 ม.ค.) ที่ 342.27 จุด โดยปรับตัวเพิ่มขึ้น 1.2% ในสัปดาห์นี้ หลังจากนายมาริโอ ดรากิ ประธานธนาคารกลางยุโรป (ECB) ระบุว่า ECB อาจจะพิจารณาทบทวนนโยบายของธนาคารอีกครั้งในเดือนมี.ค.
ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,417.02 จุด เพิ่มขึ้น 94.86 จุด หรือ +2.19%, ดัชนี DAX ตลาดหุ้นเยอรมันปิดวันทำการล่าสุดที่ 9,798.11 จุด เพิ่มขึ้น 158.52 จุด หรือ +1.64% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,083.79 จุด เพิ่มขึ้น 152.01 จุด หรือ +2.56%
ตลาดหุ้นยุโรปได้รับปัจจัยหนุนจากการปรับตัวเพิ่มขึ้นของหุ้นกลุ่มสถาบันการเงินในอิตาลีและสเปน โดยหุ้นบังโค ป๊อปปูเลร์ เอสปานอล พุ่งขึ้น 7% หลังจากเปิดเผยผลประกอบการประจำไตรมาสที่ปรับตัวดีขึ้น หุ้นบังโค เดอ ซาบาเดลล์ เอสเอ พุ่งขึ้น 12% หลังธนาคารเปิดเผยผลประกอบการที่สูงเกินคาด ส่วนหุ้นเทเลโฟนิกา เอสเอ เพิ่มขึ้น 3.6% หลังระบุว่า การใช้แผนเกษียณงานก่อนครบอายุเกษียณจะช่วยให้บริษัทลดค่าใช้จ่ายลงได้ในระยะยาว